**René Girard** (s. 4. huhtikuuta 1954) on ranskalainen jalkapallovalmentaja ja entinen keskikenttäpelaaja.

Ura pelaajana
-------------

Girard pelasi urallaan keskikentällä ja edusti Nîmes Olympiqueta sekä FC Girondins de Bordeaux'ta. Hän lopetti pitkän peliuransa 37-vuotiaana kauden 1990/91 päätteeksi. Ranskan maajoukkueessa Girard pelasi seitsemän maaottelua ja teki niissä yhden maalin. Hän oli mukana Ranskan joukkueessa MM-kisoissa 1982.

### Meriitit pelaajana

* Ranskan mestaruus (3): 1984, 1985, 1987
* Coupe de France (2): 1986, 1987
* Trophée des Champions: 1986
* MM-neljäs: 1982

Ura valmentajana
----------------

Girard aloitti valmennusuransa marraskuussa 1991 Division 1:ssa pelanneen Nîmes Olympiquen päävalmentajana. Hänen johdollaan seura onnistui säilyttämään liigapaikkansa. Hän kuitenkin jätti tehtävänsä kesällä hyvästä menestyksestä huolimatta. Lokakuussa 1994 hän palasi pariksi kuukaudeksi Nîmes'n päävalmentajaksi.

1996 Girard siirtyi amatööriseura Pau FC:n päävalmentajaksi. Hän sai potkut tehtävistään marraskuussa 1997. Pian potkujensa jälkeen hänestä tuli RC Strasbourgin päävalmentaja tammikuussa 1998.

Kesäkuussa 1998 Girard siirtyi Roger Lemerren apulaisvalmentajaksi Ranskan A-maajoukkueeseen. Yhdessä Lemerren kanssa hän luotsasi *Les Bleus'n* Euroopan mestariksi 2000. Surkeasti sujuneiden MM-kisojen 2002 jälkeen sekä Lemerre että Girard jättivät tehtävänsä.

2002–2004 Girard toimi Ranskan alle 19- ja 16-vuotiaiden maajoukkueita. 2004 hän seurasi Raymond Domenechia Ranskan alle 21-vuotiaiden maajoukkuevalmentajana. Girardin johdolla Ranskan nuoret selvisivät välieriin 2006 EM-kisoissa. Girard jätti tehtävänsä vuonna 2008.

Kesäkuussa 2009 Girard siirtyi Ligue 1:een nousseen Montpellier HSC:n päävalmentajaksi. Hänen johdollaan sarjanousija Montpellier pelasi loistavan kauden 2009/10 ja sijoittui Liguessä viidenneksi. Sijoituksen myötä Montpellier pääsi Eurooppa-liigaan kaudelle 2010/11. Vauhti eurokentillä oli kuitenkin vielä liian kovaa Girardin suojateille ja Montpellier putosi jo 3. karsintakierroksella unkarilaiselle Győrille. Coupe de la Liguessä Girard johdatti Montpellier’n aina loppuotteluun saakka, mutta mestaruus jäi haaveeksi Olympique de Marseillen voitettua finaalin 1–0. 

Kausi 2011/12 oli Girardin luotsaamalle Montpellier’n suurmenestys. Joukkue pelasi läpi kauden vahvasti nousten taistelemaan mestaruudesta. Kevätkaudellakaan Montpellier ei hyytnyt, vaan Girard luotsasi joukkueensa voitosta voittoon huipentaen kauden lopulta seurahistorian ensimmäiseen liigamestaruuteen, joka ratkesi päätöskierroksen 1–2 voitolla AJ Auxerresta. Toukokuussa 2012 Girard valittiin Ranskan pelaajayhdistyksen UNFP:n kauden parhaaksi liigavalmentajaksi. 

Maaliskuussa 2013 uutisoitiin, etteivät jatkosopimusneuvottelut tuottaneet tulosta ja Girard jättää Montpellier’n kauden jälkeen.  Girardin viimeinen kausi Montpellier’ssa päättyi liigassa yhdeksänteen sijaan. Kesäkuussa 2013 Girardista tuli Lille OSC:n päävalmentaja.  Odotukset olivat kovat ja ensimmäisellä kaudellaan Girard onnistui niihin vastaamaan. LOSC taisteli kärkisijoista liigassa ja oli lopulta liigassa kolmas. Kaudella 2014/15 oli huomattavasti tuskaisempaa ja LOSC majaili pitkään liigan keskikastissa. Lopulta joukkue nousi sijalle 8, mutta seurajohto päätti odotuksia heikomman kauden jälkeen lopettaa yhteistyön Girardin kanssa. 

Tammikuussa 2016 huhuttiin, että Girard olisi palaamassa liigan putoamistaisteluun vajonneen Montpellier’n valmentajaksi.  Seurajohtaja Louis Nicollin kertoi seuran halunneen Girardin valmentajaksi, mutta tämä kieltäytyi.  Toukokuussa 2016 Girard teki kaksivuotisen sopimuksen FC Nantes'n kanssa. Hän aloittaa tehtävässä kesällä 2016.

Girard ei tuonut Nantes'een toivottua piristystä, vaan joukkueen peliesitykset takkusivat pitkin syksyä. Kanarialinnut juuttuivat liigan häntäpäähän ja lopullinen niitti oli 6–0 murskatappio Olympique Lyonille joulukuun alussa. Ottelun jälkeen Girard erosi tehtävistään.

Syyskuussa 2018 Girardista tuli marokkolaisen Wydad Casablancan päävalmentaja. Pesti päättyi potkuihin jo marraskuussa 2018.

Tammikuussa 2020 Girardista tuli Ligue 2:n hännille juuttuneen Paris FC:n päävalmentaja. Girard ei ennättänyt lopulta valmentaa Paris FC:ta kuin yhdeksässä ottelussa ennen kuin liiga keskeytettiin koronapandemian vuoksi. Näistä otteluista Paris hävisi vain kaksi ja säilytti sarjapaikkansa. Kaudella 2020/21 Girard johdatti seuran sarjassa peräti viidenneksi. Hän jätti seuran kauden jälkeen.

### Meriitit valmentajana

* Ranskan mestaruus: 2012
* Coupe de la Ligue
	+ Hopeaa: 2011
* Euroopan mestaruus: 2000 (apuv.)
* UNFP:n vuoden valmentaja Ligue 1:ssä (2): 2012, 2014
* France Footballin vuoden valmentaja: 2012

Lähteet
-------

1. ↑  Montpellier : Girard succédera à Courbis[vanhentunut linkki]
2. ↑  Taiwo tips final Marseille's way
3. ↑  Utaka double gives Montpellier title
4. ↑  Hazard encore au top
5. ↑  Montpellier coach Girard to leave at end of season
6. ↑  http://www.kicker.de/news/fussball/intligen/startseite/587886/artikel\_girard-will-die-doggen-leiten.html Girard will die "Doggen" leiten
7. ↑  Ligue 1 : René Girard quitte Lille
8. ↑  Montpellier : vers un retour de René Girard ?
9. ↑  René Girard a refusé Montpellier
10. ↑  René Girard nommé officiellement entraîneur de Nantes
11. ↑  Rene Girard leaves struggling Nantes after humiliating thrashing by Lyon
12. ↑  René Girard nommé entraîneur du Wydad Casablanca (Maroc)
13. ↑  WYDAD CASABLANCA: OFFICIEL ! RENÉ GIRARD N’EST PLUS ENTRAÎNEUR
14. ↑  René Girard, nouvel entraîneur du Paris FC
15. ↑  Ligue 2. Paris FC : René Girard quitte le club, Thierry Laurey favori pour le remplacer


|  |  |  |
| --- | --- | --- |
| Edeltäjä:**Rudi GarciaCarlo Ancelotti&Christophe Galtier** | **UNFP:n Vuoden valmentaja Ligue 1:ssä**20122014 | Seuraaja:**Carlo Ancelotti&Christophe GaltierLaurent Blanc** |

|  |  |  |
| --- | --- | --- |
| Edeltäjä:**Rudi Garcia** | **France Footballin vuoden valmentaja**2012 | Seuraaja:**Rudi Garcia** |

|  |  |  |
| --- | --- | --- |
| Edeltäjä:**Raymond Domenech** | **Ranskan alle 21-vuotiaiden maajoukkueen päävalmentaja**2004–2008 | Seuraaja:**Erick Mombaerts** |

|  |  |  |
| --- | --- | --- |
| Edeltäjä:**Rolland Courbis** | **Montpellier Hérault SC:n päävalmentaja**2009–2013 | Seuraaja:**Jean Fernandez** |

|  |  |  |
| --- | --- | --- |
| Edeltäjä:**Rudi Garcia** | **LOSCin päävalmentaja**2013–2015 | Seuraaja:**Hervé Renard** |

|  |  |  |
| --- | --- | --- |
| Edeltäjä:**Michel Der Zakarian** | **FC Nantes'n päävalmentaja**7–12/2016 | Seuraaja:**Sérgio Conceição** |

|  |  |  |
| --- | --- | --- |
| Edeltäjä:**Mehmed Baždarević** | **Paris FC:n päävalmentaja**1/2020–2021 | Seuraaja:**Thierry Laurey** |